
A nők és gyermekes munkavállalók esélye a munakerő-piacon és az őket megillető szociális ellátások

Vajon a család rovására kell megfizetni a karrier árát? Napjainkban sokunkat foglalkoztat a „nők és a karrier” valamint a „család és karrier” kérdésköre. Az arany középút megteremtése az, hogy megfelelő arányosság szülessen a szülői teendők és a munka között, sok lemondással jár. Ehhez sorolható az a tényező is, hogy a nők életpályája nem olyan töretlen, mint a férfiaké, sokkal korábban jelentkezik náluk az „Üvegplafon”- szindróma. Sokunk fejében talán meg sem fordul az, hogy a munkavállalás nem szabadít meg az otthoni és háztartási teendők sokaságától, hazaérve kezdődhet a „második műszak”.
TDK dolgozatom célja egyrészt az, hogy bemutassa milyen lehetőségek állnak rendelkezésre a munkaerőpiacon a gyengébbik nem és a családos munkavállalók részére. Másrészt összegyűjti a Munka Törvénykönyvének azon rendelkezéseit, amelyek az általánostól eltérő jogokat biztosítanak a nők, a várandós nők, a gyermekes és a gyermeket egyedül nevelő munkavállalók számára. Az állásinterjú során felmerülő hátrányos megkülönböztetés esetével is foglalkozom, valamint azzal, hogy a munkáltató végeztethet-e terhességi tesztet az állásra jelentkezővel, ezek megsértése milyen jogkövetkezményekkel járhat, mely hatósághoz lehet fordulni? Kitérek arra is, hogy hazánk szociális rendszere milyen támogatási formákkal, juttatásokkal segíti e speciális munkavállalói kört. Ezeken kívül számos más kérdésre is választ keresek: A nők valóban választás elé kerülnek? Vannak-e alternatív megoldási lehetőségek? Létezik-e családbarát munkahely? Mit kellene hazánkban megváltoztatni, hogy a nők és a munkáltatók között létrejöjjön az összhang? Dolgozatomban igyekeztem valamennyi felvetődött kérdésre megfelelő választ adni, valamint e témakört minél szélesebb látószögben megvizsgálni.



